Gandia programa més de 140 activitats d'oci per a totes les edats durant l'estiu
25 juny 2024

## Gandia programa més de 140 activitats d'oci per a totes les edats durant l'estiu25 juny 2024Última actualització: 25 juny 2024

![](../gestion/img/a8b88acd46a26f0fc33e385bc3c017650724df86eb328d38e30b797e131965c4.jpg)  
  

La **regidora delegada de Turisme, Balbina Sendra**, ha comparegut hui en una roda de premsa per presentar la programació de la **iniciativa 'Gandia a la mar'**, que es desenvoluparà **entre el 28 de juny i el 8 de setembre**.  
  
Tal com ha explicat l'edil, l'objectiu del projecte és _"reunir totes les activitats que ja estan consolidades i fa anys que es fan a la platja de Gandia i oferir als visitants la nostra essència, és a dir, tot el que som com a producte turístic. Volem fidelitzar el públic que ve a l'estiu i explicar què és el que fem durant la resta de l'any i quines són les nostres tradicions"_.  
  
Tot i que, de moment, només s'han presentat les activitats programades per al juny, el juliol, l'agost i el principi de setembre, Sendra ha comentat que 'Gandia a la mar' és una marca que programarà activitats al llarg de tot l'any i que ha arribat per quedar-s'hi.  
  
_"Si els esdeveniments funcionen, es repetiran la temporada que ve i quan acabe l'estiu ja tindrem el calendari de l'any que ve perquè el sector puga treballar amb anticipació i presentar-lo a FITUR"_, ha afegit.  
  
Pel que fa a la programació, hi haurà 9 activitats d'art, 14 musicals i 63 esportives. A més, es projectaran 11 pel·lícules al ja tradicional 'Cinema a la mar', i es faran 16 actes que giraran al voltant de la tradició i implicaran sectors com les Falles o la Setmana Santa.  
  
Com a novetat, s'han organitzat 27 activitats pensades perquè els xiquets i xiquetes de la ciutat puguen jugar amb les seues famílies. En total, s'han previst **més de 140 esdeveniments** entre els quals hi haurà concerts i actuacions de diferents estils, exposicions, matins de ioga, GAP i _latin fitness_, cercaviles i espectacles pirotècnics, etc.  
  
Pel que fa a les ubicacions, la regidora ha destacat que s'ha posat molt interés en descentralitzar les iniciatives i evitar que totes es feren al Moll dels Borja o al principi de la platja. _"Els comerciants i veïns del final de la platja reclamaven animació i allà és on començarem algunes de les cercaviles. Sobretot, intentarem donar molta vida a la zona de la Ducal"_.  
  
Finalment, Sendra ha agraït a totes les entitats que han participat la seua col·laboració i ha convidat tota la ciutadania i els visitants a gaudir de la proposta. _"El 80% de les activitats estan organitzades pels departaments de Turisme, Cultura i Política Festiva de l'Ajuntament, però també hem tingut ajuda de la Universitat Politècnica de València, la UNDEF, la Federació de Falles, la Junta Major de Germandats de la Setmana Santa, etc."._  
  
El programa i els horaris complets es poden consultar a la web de [**Visit Gandia**](https://www.visitgandia.com/gnd/web_php/index.php?lang=1) o als seus perfils de xarxes socials.

[Twittear](https://twitter.com/share)